ក្រុម​ហាម៉ាស (Hamas) ថា ខ្លួន​បាន​បាញ់​រ៉ុក្កែត ១៣០ គ្រាប់​ចូល​ទីក្រុង Tel Aviv
បន្ទាប់ពី​ការ​បាញ់​គ្រាប់​រ៉ុក្កែត​របស់​ក្រុម​ហាម៉ាស​នេះ អ៊ីស្រាអែល​បាន​ធ្វើ​ការ​វាយ​ប្រហារ​តាម​អាកាស​ជុំ​ថ្មី​លើ​តំបន់ Gaza នៅ​ព្រឹក​ថ្ងៃ​ពុធ​នេះ សំដៅ​លើ​មូលដ្ឋាន​ប៉ូលិស​និង​សន្តិសុខ។
វ៉ាស៊ីនតោន — ក្រុមហាម៉ាស (Hamas) ដែលជាក្រុមសកម្មប្រយុទ្ធប៉ាឡេស្ទីនជាតិនិយម បាននិយាយកាលពីល្ងាចថ្ងៃអង្គារថា ខ្លួនបានបាញ់រ៉ុក្កែត ១៣០ គ្រាប់ចូលទីក្រុង Tel Aviv និងតំបន់ជាយក្រុងរបស់ប្រទេសអ៊ីស្រាអែល។ ការបាញ់នេះបានកើតឡើងនៅចំពេលដែលមានការកើនឡើងនៃការប៉ះទង្គិចគ្នាជាមួយប្រទេសអ៊ីស្រាអែល។ បន្ទាប់ពីការបាញ់គ្រាប់រ៉ុក្កែតរបស់ក្រុមហាម៉ាសនេះ អ៊ីស្រាអែលបានធ្វើការវាយប្រហារតាមអាកាសជុំថ្មីលើតំបន់ Gaza នៅព្រឹកថ្ងៃពុធនេះ សំដៅលើមូលដ្ឋានប៉ូលិសនិងសន្តិសុខ។ ការវាយប្រហារតាមអាកាសរបស់អ៊ីស្រាអែលលើតំបន់ Gaza កាលពីថ្ងៃអង្គារ បានសំដៅចំអាគារស្នាក់នៅមួយកន្លែងដែលជាទីតាំងរបស់ការិយាល័យមួយចំនួនរបស់ក្រុមហាម៉ាសផងដែរ។ មុនពេលវាយប្រហារដោយគ្រាប់រ៉ុក្កែតចូលទីក្រុង Tel Aviv កាលពីថ្ងៃអង្គារ ពួកសកម្មប្រយុទ្ធបានបាញ់មីស៊ីលជាង ២៥០ គ្រាប់ដាក់ប្រទេសអ៊ីស្រាអែល ដោយធ្វើឲ្យស្ដ្រី ២ នាក់ស្លាប់។ យ៉ាងហោចណាស់មានជនជាតិប៉ាឡេស្ទីន ២៨ នាក់ ដែលក្នុងនោះមានទាំងកុមារ ៩ នាក់ផងដែរ ត្រូវបានគេរាយការណ៍ថាបានស្លាប់នៅក្នុងតំបន់ Gaza។ មុនពេលមានការវាយប្រហារទាំងនេះកើតឡើង រដ្ឋមន្រ្តីក្រសួងការបរទេសសហរដ្ឋអាមេរិកលោក Antony Blinken បាននិយាយកាលពីថ្ងៃចន្ទថា លោក «មានការព្រួយបារម្ភយ៉ាងខ្លាំងចំពោះការវាយប្រហារដោយគ្រាប់រ៉ុក្កែត» ទៅលើប្រទេសអ៊ីស្រាអែល ហើយថា ការវាយប្រហារទាំងនេះគួរតែបញ្ឈប់ «ជាបន្ទាន់»។ អ្នកនាំពាក្យសេតវិមានអ្នកស្រី Jen Psaki បាននិយាយថា សហរដ្ឋអាមេរិកថ្កោលទោសការវាយប្រហារដោយគ្រាប់រ៉ុក្កែតរបស់ក្រុមហាម៉ាសនិងក្រុមភេរវជនផ្សេងទៀត ហើយថា ការគាំទ្ររបស់ប្រធានាធិបតីសហរដ្ឋអាមេរិកលោក Joe Biden «ចំពោះសន្តិសុខអ៊ីស្រាអែល និងសិទ្ធិស្របច្បាប់របស់អ៊ីស្រាអែលក្នុងការការពារខ្លួននិងប្រជាពលរដ្ឋរបស់ខ្លួន គឺសំខាន់និងមិនអាចកែប្រែបាន»។ អ្នកស្រីបានបន្ថែមថា រដ្ឋបាលសហរដ្ឋអាមេរិកបច្ចុប្បន្នគាំទ្រដំណោះស្រាយឲ្យមានរដ្ឋពីរចំពោះជម្លោះរវាងអ៊ីស្រាអែលនិងប៉ាឡេស្ទីនដែលអូសបន្លាយរាប់ទសវត្សរ៍មកនេះ៕